«Даймехкан къонах» очерк ма-дарра аьлча документальни повесть ю. Дийцаран шоралла, хронологин гуранаш, ткъа иштта материалан маьІна даккхаран тІегІа и чІагІдан бакъо луш ду Х.Ошаевн документальни жанрийн кхийолу говзарш шайн барамца дикка кегий ю. Иштта ю, масала, Советийн Союзан турпалхочунна Идрисов Абухьаьжина лерина йолу «Майра иччархо» очерк. Цу тІехь дийцархочо дІалоцург, «Даймехкан къонах» очеркаца дуьстича, мелла а кхин меттиг ю. Очерк хІоттийна турпалхочун къамел санна, ткъа автор ладогІархо санна ву. И кеп цуьнан чІогІа дика а нисъелла. Дийцаран хатІ, яздархочо дика схьалаьцна а, тидам бина а долу, турпалхо оьзда, гІиллакхе, эхь-бехк долуш, хесторо галваккхаза хилар гойтуш ду, къамелана тІера цахилар гойтуш ду. ХІетте а Идрисовс йийцинчу бІаьхаллин биографин цхьайолчу меттигаша таро ло иччархочун талларан башхаллин хьокъехь, советийн тІемалойн доккхачу турпалаллин хьокъехь дуьззина суртхІотто. Иза ша а хилла тІехдика иччаран говзанча. Иштта, масала, муха гойту Идрисовс тІеман эпизодех цхьаъ: «Саьнгарш схьалаьцначу ши бІе бІаьхочух дийна висинарг кхойтта бен вацара. Тхо кІелхьарадаьхна эпсарш чІогІа цецбевлла бара саьнгаршкахь халла когаш тІехь лаьтташ, гІелвелла, мацвелла, хІоьттина волу кхойтта бен стаг ца гича. Царна моьттуш хиллера шайна хьалха немцошца тІом беш, мостагІаша гуолаьцна, ЦІечу Эскаран доккха тІеман дакъа ду. Уьш берриге а совгІаташца билгалбехира».